Munthu yo wasuluwa vinthu vakufipiska kunkhuli (1-33)
15 Yehova wangulutirizga kulongoro ndi Mozesi kweniso Aroni, ndipu wanguŵakambiya kuti:2 “Mulongoro ndi Ayisirayeli ndipu muŵakambiyi kuti, ‘Asani munthulumi we ndi nthenda yakusuluwa kunkhuli, waja wakufipiskika chifukwa cha nthenda yakusuluwa.+3 Iyu ngwakufipiskika chifukwa cha nthenda yo, kwali vinthu vo vilutiriya kusuluwa kunkhuli pamwenga vajalikiya mukati, ngwakufipiskika mbwenu.4 “‘Bedi lelosi lo munthu yo we ndi nthenda yakusuluwa wagonapu, lijengi lakufipiskika ndipu chinthu chechosi cho wajapu chijengi chakufipiskika.5 Munthu yo wakwaska bedi laki, wachapengi vakuvwala vaki kweniso wasambengi. Iyu wajengi wakufipiskika mpaka mazulu.+6 Munthu weyosi yo waja pachinthu cho munthu yo we ndi nthenda yakusuluwa wangujapu, wachapengi vakuvwala vaki kweniso wasambengi. Iyu wajengi wakufipiskika mpaka mazulu.7 Weyosi yo wakwaska liŵavu la munthu yo we ndi nthenda yakusuluwa, wachapengi vakuvwala vaki kweniso wasambengi. Iyu wajengi wakufipiskika mpaka mazulu.8 Asani munthu yo we ndi nthenda yakusuluwa wafunyiya mata munthu wambula kufipiskika, munthu yo wachapengi vakuvwala vaki kweniso wasambengi. Iyu wajengi wakufipiskika mpaka mazulu.9 Chakujapu cha pachiŵetu cho munthu yo we ndi nthenda yakusuluwa wajapu chijengi chakufipiskika.10 Weyosi yo wakwaska chinthu cho munthu yo wangujapu, wajengi wakufipiskika mpaka mazulu, ndipu weyosi yo wanyamuwa vinthu venivo, wachapengi vakuvwala vaki kweniso wasambengi. Iyu wajengi wakufipiskika mpaka mazulu.11 Asani munthu yo we ndi nthenda yakusuluwa+ wasamba cha mumanja ndipu wakwaska munthu munyaki, munthu yo wachapengi vakuvwala vaki kweniso wasambengi. Iyu wajengi wakufipiskika mpaka mazulu.12 Asani munthu yo we ndi nthenda yakusuluwa wakwaska chiyaŵi chadongu, aswengi chiyaŵi cho ndipu asani wakwaska chiyaŵi chechosi chachimiti, achisukengi ndi maji.+13 “‘Asani nthenda yakusuluwa yamala ndipu munthu yo wachira, pajumphengi mazuŵa 7 kuti watoweseki. Iyu wachapengi vakuvwala vaki kweniso wasambengi ndi maji ngamampha nga mumsinji, ndipu wajengi wambula kufipiskika.+14 Pa zuŵa la 8, watongi njiŵa ziŵi pamwenga viwunda*+ viŵi ndipu wazengi pa masu paku Yehova, pakhomu la chihema chakukumanaku ndipu waperekengi viyuni vo kwa wasembi.15 Wasembi waperekengi sembi viyuni vo. Chinyaki wachiperekengi nge sembi ya ubudi, chinyaki nge sembi yakupiriza, ndipu wasembi wabenekeriyengi maubudi nga munthu yo pa masu paku Yehova chifukwa cha nthenda yaki yakusuluwa.16 “‘Asani munthulumi watuzga unthulumi, wasambengi liŵavu losi. Iyu wajengi wakufipiskika mpaka mazulu.+17 Iyu wachapengi chakuvwala pamwenga chikopa cha nyama cho pawiya unthulumi, ndipu vinthu vo vijengi vakufipiskika mpaka mazulu.18 “‘Asani munthulumi wagonana ndi munthukazi ndipu munthulumi yo watuzga unthulumi, wosi ŵaŵi asambengi ndipu ajengi akufipiskika mpaka mazulu.+19 “‘Asani munthukazi wasuluwa ndopa muliŵavu laki chifukwa chakuti we ku mwezi, wajengi wakufipiskika kwa mazuŵa 7.+ Ndipu munthu weyosi yo wakwaska munthukazi yo, wajengi wakufipiskika mpaka mazulu.+20 Chechosi cho wagonapu pa nyengu yo ngwakufipiskika chifukwa chakuti we ku mwezi, chijengi chakufipiskika, ndipuso chechosi cho wajapu, chijengi chakufipiskika.+21 Weyosi yo wakwaska bedi laki, wachapengi vakuvwala vaki kweniso wasambengi. Iyu wajengi wakufipiskika mpaka mazulu.22 Weyosi yo wakwaska chinthu cho munthukazi yo wangujapu, wachapengi vakuvwala vaki kweniso wasambengi. Iyu wajengi wakufipiskika mpaka mazulu.23 Asani munthukazi yo waja pabedi pamwenga pachinthu chinyaki, munthu yo wachikwaska wajengi wakufipiskika mpaka mazulu.+24 Asani munthulumi wagona ndi munthukazi yo, ndipu ndopa zaki za ku mwezi zamukwaska,+ munthulumi yo wajengi wakufipiskika kwa mazuŵa 7, ndipu bedi lelosi lo munthulumi yo wagonapu lijengi lakufipiskika.25 “‘Asani munthukazi wasuluwa ndopa kwa mazuŵa+ nganandi kweni ndi nyengu yaki cha yakusambiya,+ pamwenga asani walutiriya ŵaka kusuluwa ndopa kujumpha mazuŵa ngo wasambiya, wajengi wakufipiskika mazuŵa ngosi ngo wasuluwa ndopa, nge mo wajaliya pa nyengu yo we ku mwezi.26 Bedi lelosi lo wagonapu pa nyengu yo wasuluwa ndopa lijengi nge bedi lo wagonapu asani we ku mwezi,+ ndipu chinthu chechosi cho wajapu chijengi chakufipiskika nge mo viŵiya pa nyengu yo we ku mwezi.27 Weyosi yo wakwaska vinthu vo, wajengi wakufipiskika ndipu wachapengi vakuvwala vaki kweniso wasambengi. Iyu wajengi wakufipiskika mpaka mazulu.+28 “‘Kweni asani ndopa zaleka kusuluwa, pajumphengi mazuŵa 7, ndipu pavuli paki wajengi wambula kufipiskika.+29 Pa zuŵa la 8, watongi njiŵa ziŵi pamwenga viwunda*+ viŵi ndipu wazengi navu kwa wasembi, pakhomu la chihema chakukumanaku.+30 Wasembi waperekengi chiyuni chinyaki nge sembi ya ubudi, chinyaki nge sembi yakupiriza ndipu wabenekeriyengi maubudi nga munthukazi yo pa masu paku Yehova chifukwa cha kusuluwa ndopa ko kwamufipiska.+31 “‘Ndipu mutenere kovya Ayisirayeli kuti aleki kufipiskika ndipuso kuti aleki kufwa chifukwa chakufipiska chihema changu, cho che pakati pawu.+32 “‘Ili ndi dangu lakukwaskana ndi munthulumi yo we ndi nthenda yakusuluwa, munthulumi yo ngwakufipiskika chifukwa chakutuzga unthulumi,+33 munthukazi yo we ku mwezi,+ munthulumi pamwenga munthukazi yo wasuluwa vinthu muliŵavu+ ndipuso munthulumi yo wagona ndi munthukazi wakufipiskika.’”
tum_Latn tum_Latn